SMERNICA RADY 2005/15/ES
z 28. februára 2005,
ktorou sa mení a dopĺňa príloha IV k smernici 2000/29/ES o ochranných opatreniach proti zavedeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na smernicu Rady 2000/29/ES z 8. mája 2000 o ochranných opatreniach proti zavedeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej písmeno d) druhého odseku článku 14,
so zreteľom na návrh Komisie,
keďže:
(1)
Smernica 2004/102/ES (2) mení a dopĺňa prílohy II, III, IV a V k smernici 2000/29/ES a má sa vykonávať členskými štátmi do 1. marca 2005.
(2)
Smernica 2004/102/ES zahŕňa ustanovenia týkajúce sa dreva a výrobkov z dreva. Opatrenia týkajúce sa paliet, debien a prekladov z dreva zosúlaďujú opatrenia Spoločenstva s Medzinárodnou normou pre fytosanitárne opatrenia (ISPM) č. 15 Organizácie Spojených národov pre výživu a poľnohospodárstvo (FAO) o „Usmerneniach pre reguláciu obalového materiálu z dreva v medzinárodnom obchode“, ktorá bola prijatá v marci 2002 Štvrtou dočasnou Komisiou pre fytosanitárne opatrenia (ICPM).
(3)
V norme č. 15 sa opisuje, že obalový materiál z dreva (vrátane prekladov z dreva) vyrobený zo surového ihličnatého a neihličnatého dreva by mal podliehať schváleným opatreniam ako tepelnému ošetreniu (pri 56 °C po dobu najmenej 30 minút) alebo plynovaniu metylbromidom. Okrem toho by malo byť drevo opatrené zvláštnym označením, ktorým sa potvrdzuje, že drevo bolo podrobené schválenému opatreniu.
(4)
V norme sa tiež stanovuje, že krajiny môžu na základe „odborného zdôvodnenia“ požadovať, aby dovezený obalový materiál z dreva, ktorý sa podrobil schválenému opatreniu, bol vyrobený z odkôrneného dreva a aby bol opatrený príslušným označením.
(5)
Tretie krajiny požiadali, aby Spoločenstvo zvážilo alternatívne metódy dosiahnutia toho istého cieľa. Z tohto dôvodu prebieha výskum technických aspektov odkôrneného dreva, najmä efektivity „znižovania rizika škodcov“ pri zbavovaní dreva kôry spolu s opatreniami súvisiacimi s ošetrovaním.
(6)
Skôr ako budú známe výsledky tohto výskumu, je vhodné odložiť uplatňovanie predpisu týkajúceho sa odkôrneného dreva.
(7)
Smernica 2000/29/ES by sa preto mala zodpovedajúcim spôsobom zmeniť a doplniť.
(8)
Stály fytosanitárny výbor nevydal stanovisko v lehote stanovenej jeho predsedom,
PRIJALA TÚTO SMERNICU:
Článok 1
Smernica 2000/29/ES sa mení a dopĺňa takto:
1.
V prílohe IV časti A oddieli I bode 2 sa na konci pravého stĺpca dopĺňa tento odsek:
„Prvá zarážka, ktorou sa požaduje, aby bol obalový materiál z dreva vyrobený z odkôrneného okrúhleho dreva, sa uplatňuje iba od 1. marca 2006.“
2.
V prílohe IV časti A oddieli I bode 8 sa na konci pravého stĺpca dopĺňa tento odsek:
„Prvý riadok písmena a), ktorým sa požaduje, aby bol obalový materiál z dreva vyrobený z odkôrneného okrúhleho dreva, sa uplatňuje iba od 1. marca 2006.“
Článok 2
1. Členské štáty prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou najneskôr do 28. februára 2005. Bezodkladne oznámia Komisii znenie týchto ustanovení a korelačnú tabuľku týchto ustanovení a tejto smernice.
Uplatňujú tieto ustanovenia od 1. marca 2005.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť tretím dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 28. februára 2005